  Майя Бывальцева 2021-тӥ арын укмыс толэзьскын Удмуртиын оглом 647 сюрс 700 тонна йӧл кыскизы. Кылем арысь та вакытэн ӵошатыса, со 39,5 сюрс тонналы яке 6,5 процентлы тросгес. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Йӧл поттон удысын нырысетӥ инты басьто Вавож ёросысь пудо вордӥсьёс. Соос кысконъя но, вузанъя но азьпалан мыно. Ар кутсконысен отын 66 сюрс 800 тонна йӧл кыскизы но 62 сюрс 400 тонна молокозаводъёсы келязы. Шаркан ёросысь возёсъёс 54 сюрс 400 тонна йӧл кыскизы, переработкае 50 сюрс 400 тонназэ лэзизы. Йӧл кысконъя но вузанъя вить устоосыз пӧлы пыро Можга ёрос (46 тонна но 43 тонна), Алнаш ёрос (42,5 тонна но 38,8 тонна), Ува ёрос (40 тонна но 35,9 тонна). Укмыс толэзьскын йӧс кысконзэс тужгес трослы будэтӥзы Кияса ёросын – 15,6 процентлы. Молокозаводъёслы вузанэз йылтонъя азьпалан Сарапул ёрос – 15,3 тонна. Кыскем йӧллэн мындалаезъя туннэ Удмуртия Россиын ньылетӥ инты басьтэ. Элькунын котькуд улӥсь асьме йӧллэсь лэсьтэм 248 килограмм сиён-юонъёсты сие-юэ 2021-тӥ ар кутсконысен гурт возёсъёс скал уллёзэс 290 йырлы будэтӥзы, фермер возёсъёс – 932 йырлы. Та дыре Удмуртиын 118 сюрс 903 кысконо скалъёс лыдъясько. Тодэ вайытом, 2020-тӥ арын элькунын 870 сюрс 800 тонна йӧл кыскизы, азьвыл арен ӵошатыса, со 5,3 процентлы тросгес. Нош куинез возёсъёс Россиысь 100 устоосыз йӧл поттӥсьёс пӧлы шедизы. Тегъёс: Вавож Удмуртия гуртвозёс йӧл пудо лыдпусъёс  